步自玉局會飲于判院塗丈廨舍正得日字
作者：度正
朝代：宋

paragraphs: 肩輿訪藥市，散步困兩膝。
行行初及門，品第已不一。
細閲廊宇下，紛然莫窮詰。
席地堆雄附，連盤佇參朮。
雲乳色晶熒，沈檀氣芬苾。
溪毛極草莽，水族包蟲蛭。
貴者如丹砂，賤者如乾漆。
苦者如膽礬，甘者如石蜜。
陳者如酺醢，新者如棗栗。
來爲中國用，往往四夷出。
海賈冒風濤，蠻商經崒嵂。
厚利誘其前，顛沛不遑恤。
小亦挾千鐶，多至金百鎰。
開張自寅卯，收拾過酉戌。
富豪盛僮奴，羸老携兒姪。
車馬浩駢填，坌然皆迸溢。
晚飲各酩酊，歸裝滿箱帙。
人生天地間，稟賦陰陽質。
寒溫儻乖誤，未免生衆疾。
至人窮物性，扶世方開術。
春冬別根苗，南北辨枳橘。
形色與氣味，審訂皆具述。
庸夫肆胸腑，妄以甲代乙。
聵聵莫知誡，十療宜十失。
念我奉慈親，春秋垂八秩。
仰事則欣欣，退處常慄慄。
嘗聞仁者壽，又聞惠迪吉。
版輿來三年，清健如一日。
平生讀醫書，殆未通六七。
甘草真國老，鹽梅乃良弼。
儲蓄以待用，選掄貴纖悉。
譬如天未雨，先已營居室。
所以身强健，有若天陰隲。
正惟養生外，萬寶無所昵。
往年憶曾遊，初亦無固必。
忽得九老圖，如得清廟瑟。
儀冠甚英偉，真是舊名筆。
右太師潞公，左司馬君實。
彈棋以爲戲，一局良未畢。
君實思沈吟，心志何專一。
潞公隨所應，氣貌加閒逸。
諸公各注視，袖手觀彈擊。
焚香與之對，想像見真率。
携持恐失墮，固已藏之密。
重來何所見，追歎空唧唧。
他年玉局仙，希蹤老蓬蓽。